b'\n_START_ARTICLE_\nScott Pioli\n_START_PARAGRAPH_\nScott Pioli (s. 31. maaliskuuta 1965 Washingtonville, New York) on yhdysvaltalainen amerikkalaisen jalkapallon johtohenkil\xc3\xb6. H\xc3\xa4n toimi NFL:n Kansas City Chiefsin toimitusjohtajana kausina 2009\xe2\x80\x932012. Tammikuussa 2014 Atlanta Falcons palkkasi Piolin varatoimitusjohtajaksi. Vuosina 2000\xe2\x80\x932008 Pioli toimi johtoteht\xc3\xa4viss\xc3\xa4 New England Patriotsin organisaatiossa ja oli voittamassa kolmea Super Bowlia.\n_START_SECTION_\nNew England Patriots\n_START_PARAGRAPH_\nBill Belichick palkkasi Scott Piolin New England Patriotsin urheilutoimenjohtajaksi vuonna 2000. Belichick ja Pioli k\xc3\xa4yt\xc3\xa4nn\xc3\xb6ss\xc3\xa4 jakoivat toimitusjohtajan teht\xc3\xa4v\xc3\xa4t. Kaksikon johdolla Patriots nousi NFL:n "malliseuraksi", jonka joukkueesta l\xc3\xb6ytyi laatua ja leveytt\xc3\xa4. Tuloksena oli kolme Super Bowl -mestaruutta kausien 2001\xe2\x80\x932004 v\xc3\xa4lill\xc3\xa4.\n_START_SECTION_\nKansas City Chiefs\n_START_PARAGRAPH_\nScott Pioli siirtyi Kansas City Chiefsin toimitusjohtajaksi kaudelle 2009. Nelj\xc3\xa4n kauden aikana menestys j\xc3\xa4i vaatimattomaksi. Chiefs selvisi pudotuspeleihin vain kerran ja kaudella 2012 joukkue oli NFL:n huonoin pystyen voittamaan vain kaksi ottelua. Yhteisty\xc3\xb6 tulisieluisen valmentajan Todd Haleyn kanssa ei sujunut ja tuloksena oli potkut Haleylle kesken kauden 2011. Seuraaja Romeo Crennel ei saanut joukkuetta menestym\xc3\xa4\xc3\xa4n. Toimitusjohtajakautensa alussa Pioli hankki joukkueen pelinrakentajaksi Matt Casselin, joka oli loistanut Tom Bradyn varamiehen\xc3\xa4 New England Patriotsissa. Chiefsiss\xc3\xa4 Cassel osoittautui ep\xc3\xa4tasaiseksi pelaajaksi, joka k\xc3\xa4rsi loukkaantumisista. H\xc3\xa4n ei koskaan ollut allekirjoittamansa 63 miljoonan dollarin sopimuksen arvoinen. Piolin kovaotteinen johtamistyyli ja puuttuminen pienimpiinkin yksityiskohtiin myrkytti organisaation ilmapiiri\xc3\xa4. Esimerkiksi p\xc3\xa4\xc3\xa4valmentaja Haley syytti Piolia salakuuntelusta. Kaudella 2012 Pioli joutui keskelle tragediaa, kun Chiefsin pelaaja Jovan Belcher teki itsemurhan Piolin ja p\xc3\xa4\xc3\xa4valmentaja Crennelin silmien edess\xc3\xa4.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nPioli on naimisissa Bill Parcellsin tytt\xc3\xa4ren Dallasin kanssa. Heill\xc3\xa4 on yksi tyt\xc3\xa4r.'